Page:Come under my plaidie (1).pdf/4

4 She crap in ayont him, beside the stane wa',

Whare Johnnie was listening, and heard her tell a';

The day was appointed,—his proud heart it dunted,

And strack 'gainst his sides as if bursting in twa.

He wander'd hame wearie, the night it was drearie,

And, thowless, he tint his gate 'mang the deep snaw;

The howlet was screamin while Johnnie cried, Women

Wad marry auld Nick if he'd keep them ay braw.

O the deil's in the lasses, they gang now sae braw,

They'll lie down wi' auld men of fourscore and twa;

The hale of their marriage is gowd and a carriage,

Plain love is the cauldest blast now that can blaw.

Auld dotards be wary, tak tent wha ye marry,

Young wives wi' their coaches they'll whup and they'll ca',

Till they meet wi' some Johnnie that's youthfu' and bonnie,

And they'll gie ye a horn on ilk haffet to claw!